ଥାଇ ପାର୍କ ଗଜରାଜଙ୍କ ମୃତ୍ୟୁଯନ୍ତା
ବ୍ୟାଙ୍କକ, ୧୦ା୧୦ : ହାତୀଙ୍କ ସୁରକ୍ଷା ଲାଗି ବିଶ୍ୱବ୍ୟାପୀ ଅନେକ ପଦକ୍ଷେପ ହାତକୁ ନିଆଯାଉଛି। ସେମାନଙ୍କ ରହିବା, ଖାଇବା, ସ୍ବାସ୍ଥ୍ୟାବସ୍ଥା ସହ ମୁକ୍ତ ଭ୍ରମଣ ଓ ସୁରକ୍ଷିତ ଜୀବନଯାପନ ଲାଗି ବିଭିନ୍ନ ଦେଶ ଭିନ୍ନ ଭିନ୍ନ ପଦକ୍ଷେପ ଗ୍ରହଣ କରୁଛନ୍ତି। ତଥାପି ସେମାନଙ୍କ ସୁରକ୍ଷା ଶତ ପ୍ରତିଶତ ସମ୍ଭବ ହୋଇପାରିନାହିଁ। କେତେବେଳେ ଶିକାରୀଙ୍କ ଲୋଲୁପ ଦୃଷ୍ଟିର ସେମାନେ ଶିକାର ହେଉଛନ୍ତି ତ ପୁଣି କେତେବେଳେ ସେମାନଙ୍କ ଅସାବଧାନତା ତାଙ୍କୁ ମୃତ୍ୟୁମୁଖକୁ ଟାଣିଆଣୁଛି। ଥାଇଲାଣ୍ଡର ଖାଓ ୟାଇ ଜାତୀୟ ପାର୍କରେ ୧୧ ହାତୀଙ୍କ ମୃତ୍ୟୁ ଘଟିବା ପରିବେଶବିତ୍ଙ୍କୁ ଆଶ୍ଚର୍ଯ୍ୟ କରିଛି। ଏଠାରେ ଥିବା ଏକ ଜଳପ୍ରପାତର ନିମ୍ନଭାଗରେ ହାତୀଙ୍କ ମରଶରୀର ପଡ଼ିଥିବା ଦେଖାଯିବା ପରେ ସରକାରଙ୍କ ତରଫରୁ ଗଜରାଜଙ୍କ ସୁରକ୍ଷା ଲାଗି ଚିନ୍ତା ବଢ଼ିଯାଇଛି। ହେଲ୍ସ ଆବିସ୍ ନାମକ ଏହି ଜଳପ୍ରପାତର ନିମ୍ନ ଅବବାହିକାରେ ପୂର୍ବରୁ ୬ ହାତୀଙ୍କ ମୃତ୍ୟୁ ଘଟିଥିବାବେଳେ ପୁଣି ବୁଧବାର ୫ ହାତୀଙ୍କ ମୃତଦେହ ଠାବ କରାଯାଇଛି। ଖାଦ୍ୟ ଅନ୍ବେଷଣରେ ହେଉ ଅବା ପାଣି ପିଇବା ଲାଗି ହେଉ, ସେମାନେ ଜଳପ୍ରପାତକୁ ଆସି ଜଳସ୍ରୋତରେ ଭାସିଯାଇ ପ୍ରାଣ ହରାଉଥିବା ଜଣାପଡ଼ିଛି। ଆଉମାତ୍ର ଦୁଇଟି ହାତୀ ରହିଥିବା ଜଣାପଡିଛି।  
ହାତୀ ମୃତ୍ୟୁକୁ ରୋକିବା ଲାଗି ଏବେ ଥାଇଲାଣ୍ଡ ସରକାର ପାର୍କ ଚାରିପଟେ ବାଡ଼ର ବ୍ୟବସ୍ଥା କରିବା ସହ ଡ୍ରୋନ୍ ସହାୟତାରେ ସେମାନଙ୍କ ଗତିବିଧି ଉପରେ ନଜର ରଖିବା ଲାଗି ପଦକ୍ଷେପ ଗ୍ରହଣ କରିଛନ୍ତି। ଉତ୍ତର-ପୂର୍ବ ବ୍ୟାଙ୍କକସ୍ଥିତ ପାର୍କର ଚାରିପଟେ ପ୍ରାୟ ୧୨୦ କି.ମି. ସୁରକ୍ଷା ବ୍ୟବସ୍ଥାକୁ ସରକାର କଡ଼ାକଡ଼ି କରିଛନ୍ତି। ଏଭଳି ମୃତ୍ୟୁଠାରୁ ଦୂରେଇ ରଖାଯିବା ଲାଗି ହାତୀଙ୍କ ପାଇଁ ପ୍ରଚୁର ଖାଦ୍ୟ ଓ ପାନୀୟ ଉତ୍ସ ବ୍ୟବସ୍ଥା ଉପରେ ଅଧିକାରୀମାନେ ପଦକ୍ଷେପ ଗ୍ରହଣ କରିଛନ୍ତି। ଚାରିପଟ ବାଡ଼ କରାଯିବା ଓ ବ୍ୟାରିକେଡ୍ ବ୍ୟବସ୍ଥା କରାଯିବା ଲାଗି ବ୍ୟବସ୍ଥା କରାଯାଉଥିବା ପରିବେଶ ମନ୍ତ୍ରୀ ବରଉତ୍ ଶିଳ୍ପା-ଆର୍ଚ୍ଚା ପ୍ରକାଶ କରିଛନ୍ତି। ହାତୀ ହେଉଛନ୍ତି ଥାଇଲାଣ୍ଡର ଜାତୀୟ ପଶୁ। ଜଙ୍ଗଲ ଧ୍ୱଂସ ଯୋଗୁ ଏମାନେ ଖାଦ୍ୟ ଅନ୍ବେଷଣରେ ଆସି ଏଭଳି ଭୟଙ୍କର ମୃତ୍ୟୁର ଶିକାର ହେଉଥିବା ସେ କହିଛନ୍ତି। ଚଳିତବର୍ଷ ଥାଇଲାଣ୍ଡରେ ମରୁଡ଼ି ଦେଖାଦେଇଥିଲା। ପ୍ରାଣୀମାନେ ଜଙ୍ଗଲ ମୁହାଁ ହେବା ପରିବର୍ତ୍ତେ ଖାଦ୍ୟ ଲାଗି ଜନବସତି ଆଡ଼କୁ ମାଡ଼ିଆସିବା ସ୍ବାଭାବିକ। ଏହାକୁ ଏଡ଼ାଇବା ଲାଗି ସରକାରଙ୍କ ପକ୍ଷରୁ ଅନେକ ପଦକ୍ଷେପ ଗ୍ରହଣ କରାଯାଇଥିବା ସେ ମତ ଦେଇଛନ୍ତି।